Adele

**Adele Laurie Blue Adkins**, esinejanimega **Adele** [əˈdɛl], (sündinud 5. mail 1988 Londonis Tottenhamis) on Suurbritannia laulja ja laulukirjutaja. 

Ta on tuntud võimsa metsosoprani vokaali ja tundelise laulukirjutamise poolest. Ta on saanud 16 Grammy auhinda, 12 Briti muusikaauhinda, Oscari, Primetime Emmy auhinna ja Kuldgloobuse. 

Pärast BRIT kooli kunstide eriala lõpetamist 2006. aastal sõlmis Adele lepingu plaadifirmaga XL Recordings. Tema debüütalbum "19", mis ilmus 2008. aastal, sisaldas Ühendkuningriigis enim mängitud singleid "Chasing Pavements" ja "Make You Feel My Love". "19" valiti Ühendkuningriigis läbi aegade 20 enimmüüdud debüütalbumi hulka. Teda autasustati parima uue artisti Grammy auhinnaga. Adele andis 2011. aastal välja oma teise stuudioalbumi "21". Sellest sai 21. sajandi üks enimmüüdumaid albumeid maailmas. "21" hoiab USA edetabeliajaloos kõige edukama albumi rekordit, olles Billboard 200 esikohal olnud 24 nädalat, singlitega "Rolling in the Deep", "Someone like You" ja "Set Fire to the Rain", millest on saanud ta tunnuslood. Album pälvis rekordilised kuus Grammy auhinda, sealhulgas ka aasta albumi auhinna. 2012. aastal andis Adele välja James Bondi filmi "007 Skyfall" tunnusloo "Skyfall", mis tõi talle parima originaallaulu Oscari. 

Adele'i kolmas stuudioalbum "25" ilmus 2015. aastal. See purustas esimese nädala müügirekordid Ühendkuningriigis ja USA-s. USA-s on see ainus album, mida nädalaga on müüdud üle kolme miljoni eksemplari. Album "25" võitis viis Grammy auhinda, sealhulgas aasta albumi auhinna. Peasingel "Hello" saavutas ülemaailmselt tohutu edu. 2021. aastal ilmunud neljas stuudioalbum "30", mis sisaldab laulu "Easy on Me", võitis 2023. aastal Grammy auhinna. Albumid "25" ja "30" olid 2015. ja 2021. aastal enimmüüdud albumid kogu maailmas, sealhulgas USA-s ja Ühendkuningriigis. 2024. aasta seisuga on kõik tema stuudioalbumid, välja arvatud "19", olnud 21. sajandil kogu maailmas iga-aastase enimmüüdud albumite edetabeli tipus.

Adele on üks maailma edukamaid muusikaartiste, kelle plaate on üle maailma müüdud üle 120 miljoni eksemplari. Tema kui 21. sajandi naislaulja esitatud muusikat on Ühendkuningriigis kõige enam müüdud, ta nimetati USA 2010. aastate enimmüüdud artistiks. Tema albumid "21" ja "25" olid Ühendkuningriigis 2010. aastate kaks enimmüüdud albumit ja mõlemad on Ühendkuningriigi edetabeliajaloo enimmüüdud albumite hulgas. 

## Noorpõlv ja haridus
Adele Laurie Blue Adkins sündis 1988. aastal Tottenhamis Londonis. Tema ema on inglanna Penny Adkins ning ta isa on waleslane Marc Evans. Kui Adele oli kahe aastane, läks ta isa minema ning ta jäi elama koos oma emaga. Ta hakkas laulma nelja aastaselt ja ta kinnisideeks sai saada lauljaks.  1997. aastal kolisid üheksa-aastane Adele ja tema ema, kes oli mööblitisler ja täiskasvanute õppe korraldaja, Inglismaa lõunarannikule Brightonisse elama.

1999. aastal kolisid Adele ja ta ema tagasi Londonisse; esmalt Brixtonisse, seejärel naaberpiirkonda Lääne-Norwoodi Lõuna-Londonisse, mis on tema esimese laulu "Hometown Glory" inspiratsiooniks. Noorpõlves käis ta tihti Brockwell Parkis, kus mängis kitarri ja laulis sõpradele, mida ta meenutas ka oma 2015. aasta laulus "Million Years Ago". Ta on öelnud: "Need on minu elu parimad hetked, mille olen seal veetnud. Ma sõitsin sellest kohast mööda ja puhkesin sõna otseses mõttes nutma. Ma tundsin sellest väga puudust." Adele lõpetas 2006. aasta mais Croydonis BRIT Kooli etenduskunsti ja tehnoloogia alal, kus ta oli Leona Lewise ja Jessie J. klassikaaslane. Adele tunnustab kooli oma ande arendamise eest, kuigi tollal tundis ta rohkem huvi artistide ja repertuaari (A&R) eriala vastu ning lootis käivitada teiste inimeste karjääri.

## Elu ja looming
### 2006–2010. Karjääri algus ja debüütalbum "19"

Neli kuud pärast kooli lõpetamist avaldas Adele veebilehel PlatformsMagazine.com neljandas numbris kaks laulu. Ta oli ühe klassiprojekti jaoks salvestanud kolme loo demo ja kinkinud selle oma sõbrale. Sõber postitas need demod platvormi Myspace, kus need said väga edukaks ja Adele sai ka telefonikõne plaadifirma XL Recordings direktorilt Richard Russellilt. Ta arvas, et pakkumine oli nali, sest ainus plaadifirma, mida ta teadis, oli Virgin Records. Seetõttu võttis ta kohtumisele kaasa oma sõbra. Umbes sel ajal tegi Adele koostööd ka Ricstaga laulu "Be Divine" jaoks, mida kirjeldatakse kui elektroonilist klubi laulu. 

XL-is töötav Nick Huggett soovitas Adele'i September Managmenti juhatajale Jonathan Dickinsile ning 2006. aasta juunis saigi Dickinsist tema ametlik esindaja. September Managment manageeris sel ajal Jamie T-d ja kuna Adele oli tema suur fänn, arvas ta, et see koht on tema jaoks õige. Seejärel sõlmis Huggett firmast XL Recordings 2006. aasta septembris lepingu Adele'iga. Adele laulis sisse vokaali Jack Peñate'i loole "My Yvonne", mis oli tema debüütalbumil, ning selle salvestuse ajal kohtus ta esimest korda produtsent Jim Abbissiga, kes produtseeris suurema osa tema debüütalbumist, "19" kui ka lugusid albumilt "21". 2007. aasta juunis tegi Adele teledebüüdi, esitades BBC saates "Later... with Jools Holland" laulu "Daydreamer". Adele'i esimene hittlugu "Hometown Glory", mille ta kirjutas, kui ta oli 16-aastane, ilmus 2007. aasta oktoobris.

Temast sai esimene Brit Awards Critics' Choice'i auhinna laureaat ja BBC iga-aastases muusikakriitikute küsitluses Sound of 2008 nimetati ta 2008. aasta uueks tulijaks. Ta andis oma teise singli "Chasing Pavements" välja 14. jaanuaril 2008, kaks nädalat enne oma debüütalbumit. Laul jõudis Ühendkuningriigi edetabelis teisele kohale ja püsis seal neli nädalat. Album "19", mis sai pealkirja ta vanuse järgi ning mille paljud laulud ta kirjutas ja lõi ise, jõudis Briti edetabelite esikohale. The Timesi modernse muusika entsüklopeedia nimetas "19" tähtsaks valge inimese lauldud soulialbumiks. Adele nimetati 2008. aasta Mercury auhinna kandidaadiks albumiga "19". Ta võitis ka Urban Music auhinna "Parim Džässi Esitus" ja MOBO (mustanahaliste päritolu muusika) nominatsiooni parima Ühendkuningriigi naise kategoorias. 2008. aasta märtsis sõlmis Adele USA-sse minekuks lepingu Columbia Recordsi ja XL Recordingsiga. Ta alustas samal kuul lühikese Põhja-Ameerika turneega. Album "19" ilmus USA-s juunis. Ajakiri Billboard kirjutas selle kohta, et Adele'il on tõesti potentsiaali saada oma põlvkonna kõige austatumate ja inspireerivamate rahvusvaheliste artistide hulka. Maailmaturnee "An Evening with Adele" esimene kontsert oli 2008. aasta mais ja viimane 2009. aasta juunis.

Hiljem tühistas Adele 2008. aasta USA turnee kontserdid, et olla koos endise poiss-sõbraga. Ta ütles 2009. aasta juunis ajakirjas Nylon: "Ma ei suuda uskuda, et ma seda tegin. See tundub nii tänamatu... Ma jõin liiga palju ning see oli meie suhte tähtis osa, nii et ma ei suutnud ilma temata olla ning ma mõtlesin, et ma tühistan siis oma kontserdid." Ta on seda eluperioodi nimetanud oma varaseks elukriisiks. Teda teatakse ka tema lendamise vastumeelsuse poolest ning koduigatsuse hoogude pärast, kui ta oma kodukohast Londonist eemal on. 2008. aasta oktoobri keskpaigaks tundus, et Adele'i katse Ameerikas läbi murda on nurjunud. Kuid siis kutsuti ta muusikakülalisena esinema NBC meelelahutussaatesse "Saturday Night Live" 2008. aasta 18. oktoobril. Kuna just selles saates esines ka USA tollane asepresidendikandidaat Sarah Palin, vaatas saadet 17 miljonit vaatajat ning saade sai viimase 14 aasta parima reitingu. Adele esitas laule "Chasing Pavements" ja "Cold Shoulder" ning järgmisel päeval saavutas album "19" ITunesi edetabeli esikoha ja Amazon.comi edetabelis viienda koha, samas kui laul "Chasing Pavements" tõusis 25 parema hulka. Selle tulemusel jõudis album Billboard 200 edetabelis 11. kohale, sellele eelneval nädalal oli see 35 kohal. 2008. aasta novembris kolis Adele ema juurest Londonisse Notting Hilli, mis ajendas teda joomisest loobuma. 2009. aasta alguses sertifitseeris RIAA albumi kuldseks. 2009. aasta juuliks oli albumit kogu maailmas müüdud 2,2 miljonit eksemplari.

## Stiil

### Mõjutajad ja lemmikmuusikud

Adele peab ansamblit Spice Girls oma suurimaks mõjutajaks, kes läitsid temas armastuse ja kire muusika vastu. Ta on öelnud, et "nad tegid minust selle, kes ma täna olen". Lapsena tegi ta õhtusöökide ajal Spice Girlsi järgi. Ta on öelnud, et ta süda murdus, kui tema lemmik Spice Girlsi liige Geri Halliwell ehk "Ginger Spice" grupist lahkus. Üks ta suurimaid mõjutajaid on veel Lauryn Hill. 2011. aasta intervjuus pidas Adele oma lemmikalbumiks Hilli salvestist "The Miseducation of Lauryn Hill", kuid ütles ka sedaː "Analüüsisin plaati kaheksa-aastaselt umbes kuu aega ja mõtlesin pidevalt, millal mina kunagi nii kirglikult lugusid kirjutada oskan, kuigi vanemana olen ma mitmeid lugusid kirjutanud." Ta tänas ka Hilli, et ta olemas on kirjas, mille ta pühendas Hilli albumi 20. aastapäeva auks. Teda on mõjutanud ka Sinéad O'Connor, the Cranberries, Bob Marley, The Cure, Dusty Springfield, Whitney Houston, Aretha Franklin, Celine Dion, Jeff Buckley, ja Annie Lennox. Lapsena mõjutas Adele'i ka Gabrielle, keda Adele on imetlenud alates viiendast eluaastast.

Pärast Lõuna-Londonisse kolimist hakkas ta huvi tundma selliste R&B artistide vastu nagu Aaliyah, Destiny's Child, Mary J. Blige ja Alicia Keys. Adele on öelnud, et üks kõige määravamaid hetki tema elus oli see, kui ta nägi Pinki esinemas Londonis Brixtoni akadeemias. Ta on öelnud: "See oli Missundaztoodi plaat, nii et ma olin umbes 13-14-aastane. Ma polnud kunagi kontserdil viibides kuulnud, et keegi laulaks niimoodi otse-eetris [...] Mäletan, et tundsin, nagu oleksin tuuletunnelis, sest tema hääl lihtsalt tabas mind. See oli imelineǃ"

2002. aastal avastas 14-aastane Adele Etta Jamesi ja Ella Fitzgeraldi, kui ta uuris oma kohaliku muusikapoe jazziosakonnas artistide CD-sid. Teda rabas nende väljanägemine albumikaantel. Adele on öelnud, et ta hakkas igal õhtul tund aega Etta Jamesi kuulama ja õppima selle käigus oma häält tundma. Ta on tänanud Amy Winehouse'i ja tema 2003. aasta albumit "Frank", mis inspireerisid teda kitarri õppima, Adele on öelnud, et kui poleks olnud Amyt ja ta albumit "Frank", poleks ma sada protsenti kitarri õppima hakanud. Ma olen kitarril kirjutanud laulud "Daydreamer" ja "Hometown Glory" ning ka "Someone like You".

Adele on imetlenud ka neid artisteː Lana Del Rey, Grimes, Chvrches, FKA Twig, Alabama Shakes, Kanye West, Rihanna, Britney Spears, Frank Ocean, Queen ja Stevie Nicks. 2017. aastal ütles ta, et Beyoncé on talle eriline inspiratsioon, nimetades teda tema elu artistiks, ja lisas veel, et teised artistid, kes mulle nii palju tähendavad, on kõik surnud. Adele ütles, et ta albumi "25" peamiseks inspiratsiooniks oli Madonna 1998. aasta album "Ray of Light". Ta on öelnud, et albumi "25" ilmumine ja tema enda muusikasse tagasitulek oli inspireeritud Kate Bushist, kes 2014. aastal naasis kontserdilavale pärast 35-aastast pausi, mis oli ta ainus turnee 1979. aastal. Adele mainis, et Max Martini töö Taylor Swifti looga "I Knew You Were Trouble" oli inspiratsiooniks tema loole "Send My Love (To Your New Lover)".

## Eraelu

2011. aastal alustas Adele suhet heategevusettevõtja Simon Koneckiga. Nende poeg sündis 2012. aastal. Lapsevanemaks saamise teemal ütles Adele, et ta tunneb, et ta elul on uus eesmärk, mida varem tal ei olnud. Adele ja Konecki esitasid hagi Ühendkuningriigis asuva fotoagentuuri vastu, mis avaldas 2013. aastal perereisidel tehtud pilte nende pojast. Nende advokaadid said ettevõttelt kahjutasu 2014. aasta juulis. Adele on rääkinud, et ta on kannatanud sünnitusjärgse depressiooni, ärevuse ja paanikahoogude all.

2017. aasta alguses hakkas ajakirjandus spekuleerima, et Adele ja Konecki olid salaja abiellunud, kuna neid märgati kandmas samasuguseid sõrmuseid sõrmusesõrmedes. 59. Grammy muusikaauhindade galal kinnitas Adele neid kõlakaid, nimetades Simon Koneckit aasta albumi auhinna tänukõnes tema abikaasaks. 2017. aasta märtsis Austraalias Brisbane'is toimunud kontserdil ütles ta publikule: "Ma olen nüüd abielus". 2021. aastal Briti Vogue'ile antud intervjuus paljastas ta aga, et tegelikult nad abiellusid 2018. aastal ja läksid ka lahku samal aastal. Umbes sellel ajal sai Adele'ist kodune lapseema. 2019. aasta aprillis kinnitasid Adele'i esindajad lahkuminekut Associated Pressi vahendusel ja kinnitasid, et Adele ja Konecki jätkavad oma poja kooskasvatamist. 13. septembril 2019 algatas Adele abielulahutuse, mis jõudis lõpule 4. märtsil 2021. 2021. aastal astus Adele suhtesse Ameerika spordiagendi Rich Pauliga. Oma kontserdisarja ajal Münchenis 9. augustil 2024 tegi ta avalikuks oma kihluse Pauliga.

2015. aastal ütles Adele: "Ma olen feminist, ma usun, et kõiki tuleks kohelda ühtemoodi, olenemata rassist ja seksuaalsusest." LGBT-kogukonda toetades pühendas emotsionaalne Adele 12. juunil 2016 oma kontserdi Belgias Antwerpenis Ameerika Ühendriikides Florida osariigis Orlando linnas geiööklubis toimunud massitulistamise ohvritele, lisades: "LGBT kogukond on nagu minu hingesugulased juba väga noorest saadik, nii et olen sellest väga liigutatud."

Adele hoolib väga oma privaatsusest. Ta püüab elada normaalset elu ja ega räägi avalikult oma eraelust. Samuti ei reklaami ta ühtegi toodet ega teeni raha privaatkontsertidega.

## Poliitilised vaated
Adele on Leiboristliku Partei toetaja, ta on öelnud 2011. aastal, et ta on läbi ja lõhki leiboristlik naine ja samas intervjuus oli ta kriitiline Konservatiivse Partei suhtes. Hoolimata tema väljakuulutatud poliitilisest joondumisest sai Adele 2011. aasta intervjuus ajakirjale Q vastureaktsiooni oma kommentaaride eest maksude maksmise kohta. Ta ütles: "Ma kasutan NHS-i, ma ei saa enam ühistransporti kasutada, tehes seda, mida teen, käisin riigikoolis ja ma olen kurb, et pean maksma 50 protsenti! Rongid hilinevad alati, enamik riigikoole on jamad ja ma pean sulle andma neli miljonit naela. Kui ma sain oma maksuarve 19-aastaselt, olin valmis minema ja ostma relva ja avama juhuslikult tule.

## Sissetulek ja kinnisvara
2012. aastal tõusis Adele Ühendkuningriigi rikkaimate alla 30-aastaste noorte muusikute edetabelis esikohale. 2012. aasta juulis oli ta Forbesi andmetel maailma enimtasustatud alla 30-aastaste kuulsuste edetabelis kuuendal kohal, olles teeninud 2011. aasta maist kuni 2012. aasta maini 23 miljonit naela. Aastatel 2013–2018, oli Adele Ühendkuningriigi ja Iirimaa rikkaimate alla 30-aastaste muusikute nimekirjas esikohal. 2015. aastal ütles Adele, et keeldub isiklikust valikust igasugustest tulusatest toetuspakkumistest. 2015. aastal teatas ta, et maksis Ühendkuningriigis 4 miljonit naela maksudeks. 2016. aasta juulis oli Adele Forbesi maailma 100 enimtasustatud kuulsuse edetabelis üheksandal kohal. Novembris 2016 ja novembris 2017 oli ta Forbesi maailma enimtasustatud naiste edetabelis teisel kohal, teenides 80,5 miljonit USA dollarit ja 69 miljonit dollarit.  Ajaleht Sunday Times Rich List hindas tema varaks 2017. aastal 125 miljonit naela ja ta oli Ühendkuningriigi rikkaimate muusikute edetabelis 19. kohal, olles samas ainuke naine 20 parima hulgas. Adele'il on kaks ettevõtet, Melted Stone Ltd ja Melted Stone Publishing. Ametlikel andmetel teenis ta 2017. aastal plaadimüügist 11,2 miljonit dollarit autoritasu pärast maksude tasumist ilma, et sel ajal oleks ühtegi uut albumit välja antud. 2019. aasta Sunday Timesi rikaste nimekirjas hinnati Adele'i varaliseks väärtuseks 150 miljonit naela (180,5 miljonit USA dollarit), millega oli ta Ühendkuningriigi rikkuselt 22. muusik, hoolimata sellest, et ta ei olnud alates 2017. aastast tuuritanud.

2012. aastal ostis Adele koos tollase elukaaslase Koneckiga Brightoni ja Hove'i äärelinnas Portslade'is 3,4 miljoni dollari eest *[[art déco]]* stiilis villa, mille ta müüs 2016. aastal 3,7 miljoni dollari eest maha. Samal aastal ostis ta Kensingtonis kaks kõrvuti ehitatud maja, mis maksid 7,7 miljonit ja 7,3 miljoni dollarit, eesmärgiga need kokku ehitada. Emale ostis ta umbes 817 000 dollarit maksnud maja Lääne-Londonis. 2013. aastal üüris ta ajutiselt endise Paul McCartney 1100-ruutmeetrise häärberi, mille hinda pole välja öeldud. 2015. aastal ostis Adele Californias Malibus 5,2 miljoni dollari eest Vahemere stiilis puhkemaja ja müüs selle 2017. aastal maha odavamalt 4,8 miljoni dollari eest. Ta tahtis osta Beverly Hillsi suletud kogukonnas samal tänaval mitu kinnisvara ning alustas seda ideed ostes 2016. aastal Don Mischerilt ära ta maja 9,5 miljoni dollari eest. 2016. aasta septembris Madison Square Gardeni turnee ajal üüris Adele kolmeks nädalaks NBA mängija Deron Williamsi Tribeca korterit igakuise üüriga 60 000 dollarit. 2017. aastal ostis ta koos Koneckiga 5,3 miljonit dollarit maksva Tuudoristiilis mõisa, mille nimi on Ridge Hill Manor ning mis asub Inglismaal East Grinsteadi äärelinnas. Aastatel 2019 ja 2021 ostis Adele veel kaks Beverly Hillsi häärberit, mis maksid 10,65 miljonit ja 10 miljonit dollarit. Ühe neist ostis ta Nicole Richielt ja tema abikaasalt Joel Maddenilt. 2022. aasta veebruaris teatati, et Adele ostis 58 miljoni dollari eest Sylvester Stallone'i endise 2000-ruutmeetrise häärberi Los Angeleses Beverly Parkis.

## Heategevus
Adele on esinenud mitmel heategevuskontserdil. Aastatel 2007 ja 2008 astus üles ta Londoni Union Chapelis toimunud Little Noise Sessionsil, mille kontsertide tulu annetati Mencapile, mis aitab õpiraskustega inimesi. 2008. aasta juulis ja novembris esines Adele festivalil Keep a Child Alive Black Ball Londonis ja New Yorgis. 17. septembril 2009 esines ta Brooklyni Muusikaakadeemias kontserdil VH1 Divas, et koguda raha fondi Save The Music Foundation heaks. 6. detsembril avas Adele 40-minutilise esinemisega John Mayeri 2. iga-aastase puhkuse heategevusrevüü, mis toimus Los Angelese Nokia kontserdisaalis. 2011. aastal andis Adele tasuta kontserdi Pride Londonile, registreeritud heategevusorganisatsioonile, mis korraldab Londonis LGBT üritusi. Samal aastal osales Adele Ühendkuningriigi heategevuslikus telethonis Comic Relief Red Nose Days 2011, esitades laulu "Someone like You".

Adele on toetanud heategevusorganisatsiooni MusiCares, mille asutas National Academy of Recording Arts and Sciences abivajavate muusikute abistamiseks. 2009. aasta veebruaris esines Adele 2009. aasta MusiCaresi heategevuskontserdil Los Angeleses. 2011. ja 2012. aastal annetas Adele oksjonitel autogrammiga esemeid, et toetada MusiCaresi. Adele nõudis, et kõik tema Adele Live turnee Põhja-Ameerika etapi lavatagused külastajad annetaksid vähemalt 20 USA dollari suuruse annetuse Ühendkuningriigi heategevusorganisatsioonile SANDS, mis on organisatsioon, mille eesmärk on toetada kõiki, keda on puudutanud väikelapse surm, ja teha uuringuid, et vähendada väikelaste surmajuhtumeid.

15. juunil 2017 osales Adele Lääne-Londonis Grenfell Toweri tulekahju ohvrite abistamisel, kus madalat profiili hoides märkas teda vaid käputäis fänne. Neli päeva hiljem ilmus ta Chelsea tuletõrjejaama ja tõi tuletõrjujatele kooke. Jaamaülem Ben King ütles: "Ta tuli sisse ja ta jõi tassi teed valvel olevate tuletõrjujatega ning siis ühines meiega vaikuseminutiks." Austades tulekahju ohvreid oma esimesel Wembley show'l 28. juunil, julgustas Adele fänne annetama raha tulekahjus kannatanute abistamiseks, selle asemel et raisata raha kallile veinile.

## Pärand
Seattle'i postintelligent on nimetanud Adele'i souli kuningannaks tema varase edu eest soulilaulja-laulukirjutajana, samas kui sellised väljaanded nagu Vogue ja Vanity Fair nimetasid teda "südamete kuningannaks". 2014. aastal peeti Adele juba Briti kultuuriikooniks, välismaalt pärit noored nimetasid teda inimeste hulka, keda nad Ühendkuningriigi kultuuriga kõige enam seostasid, sealhulgas William Shakespeare, kuninganna Elizabeth II, David Beckham, J. K. Rowling, The Beatles, Charlie Chaplin ja Elton John.

Plaadifirma XL Recordings asutaja Richard Russell kiitis Adele, et tal on potentsiaal muuta seda, kuidas naisi muusikatööstuses nähakse, keskendudes pigem muusikale kui inimese soole. The New Yorker nimetas teda 27-aastaselt "maailma populaarseimaks elavaks soulilauljaks". Vulture'ile kirjutades arvas Jillian Mapes, et Adele on esimeste tüsedamate naiskultuuri ikoonide seas, kes on jõudnud kommertsedu kõrgeimatele astmetele, ilma et ta oleks pidanud oma kehakaalu üle nalja tegema. Time'i ajakirjanik Sam Lansky kirjeldas teda kui laulja igale põlvkonnale ja väitis, et Adele loob silla popmuusika minevikku ja tulevikku vahele. Lansky kirjutas, et Adele, kes laulab nagu talle meeldib, läheb tavalisest muusikavoolust vastupidises suunas, sest tema kaasaegsed püüavad järgida trende ja kõlavad täpselt samamoodi.

Billboard tunnustas Adele'i muusikatööstuse taaselustamise eest 2011. aastal, albumi "21" ilmumisaastal, ning kirjutas: "Ta on tähtsal kohal mitte ainult 2011. aastal, vaid kogu 21. sajandi popis: üliandekas laulja ja laulukirjutaja, kes läheneb laulude salvestamisele ja nende esitamisele täie pühendusega. Ta on aval, sümpaatne ja kummalisel kombel vähenõudlik isiksus nii laval kui ka muul ajal." Veebilehed Junkee ja Consequence of Sound tunnustasid teda popmuusika taaselustamise eest ja laulude kirjutamise eest, mida inimesed saavad kuulates läbi elada, albumil "21". Artiklis milles kirjutati, kuidas 2011. aasta popmuusikas, tunnustas veebileht Junkee Adele'i ka lahkumineku ballaadide taaselustamise eest, näidates teed noortele artistidele, nagu Olivia Rodrigo, kes siiani kasutavad samu popballaadi elementi oma muusikas. 2021. aasta The Daily Telegraphi artiklis kirjutas James Hall, et uus Adele'i album ei ole lihtsalt üks väljalase – see on ülemaailmne kultuurisündmus". Rolling Stone'i ajakirjanikud märkisid, et Adele on kirjutanud rohkem populaarseks jäänud laule kui keegi teine ​​oma põlvkonnas, igast tema singel on jäänud inimestele südametesse.

## Saavutused ja tunnustus

Adele'i lauludega helikandjaid on 2022. aasta seisuga müüdud maailmas ​​üle 170 miljoni plaadi, sealhulgas 70 miljonit albumit ja üle 100 miljoni singli, mis teeb temast ühe maailma enimmüüdud muusikaartisti. Ta on üks artistidest, kes toob muusikatööstusele päevas kõige rohkem tulu.

2009. aastal toimunud 51. Grammy auhindade jagamisel võitis 21-aastane Adele parima uue artisti ja parima nais popvokaali esitaja laureaat. Ta oli nomineeritud ka kategooriates aasta plaat ja aasta laul. Tema debüütalbumi "19" edu tõttu kandideeris Adele kolmele Briti muusikaauhinnale Briti naissooloartist, Briti aasta singel ja Briti läbimurdetegu. Seejärel saatis Briti tolleaegne peaminister Gordon Brown Adele'ile tänukirja, milles ta ütles, et riigi rahaliste probleemide keskel olete teie meie valgus tunneli lõpus.

Adele'i teine ​​album "21" tõi talle rekordilised kuus Grammy auhinda, sealhulgas aasta albumi auhinna ning kaks Briti auhinda, sealhulgas Briti aasta album. Adele on teine ​​laulja ja esimene naislaulja, kes on võitnud kõik neli tähtsaimat Grammy auhinda. Albumi edu tõttu mainiti teda Guinnessi rekordite raamatus mitu korda. 21 nädalat järjest USA-s esikohal olles purustas Adele Billboardi ajaloo pikimalt esikohal olnud naislaulja albumi rekordi, alistades rekordi, mis kuulus varem filmi "Ihukaitsja" Whitney Houstoni laulude albumile. 21 oli 23. nädalat 2012. aasta märtsis Billboardi esikohal, tehes sellest kõige kauem esikohal albumi alates 1985. aastast ja sellest sai USA-s viimase 10 aasta suurima läbimüügiga albumite edetabelis neljas. Album "21" on 21. sajandi enimmüüdud album Ühendkuningriigis ja enimmüüdud naislaulja album Ühendkuningriigi edetabelite ajaloos ning ühtlasi ka Ühendkuningriigi ajaloo suurima läbimüügiga album. 6. märtsil sai albumil "21" täis 30 nädalat Austraalia ARIA edetabeli esikohal, tehes sellest 21. sajandi kõige kauem esikohal olnud albumi Austraalias ja läbi aegade teise pikima aja esikohal olnud albumi. 2010. aastal olid Adele'i albumid "21" ning "19" Ühendkuningriigis väga populaarsed ja mingil ajal müüdi üks eksemplar iga 7 sekundi järel.

## Diskograafia

* 19 (2008)
* 21 (2011)
* 25 (2015)
* 30 (2021)

## Esinemine meelelahutussaadetes ja videofilmides

## Kontserditurneed ja -sarjad
### Kontserditurneed

* "An Evening with Adele" (2008–2009)
* "Adele Live" (2011)
* "Adele Live 2016" (2016–2017)

### Kontserdisarjad

* "Weekends with Adele" (2022–2024)
* "Adele in Munich" (2024)

## Vaata ka
*"Easy on Me"
*"Can I Get It"

## Viited

## Välislingid
*Koduleht